  Анжелика Тихонова Анжелика Тихонова корреспондент 6+ Удмуртиын дышетскисьёс, анай-атайёс но дышетӥсьёс понна шаермылэн узыр историез сярысь «Удмуртия от А до Я» суредъёсын справочник поттӥзы. Со сярысь ивортодэтъя «Удмуртия» агентстволэн корреспондентэзлы «Удмуртия» книгапоттоннилэн валтӥсь редакторез Георгий Грязев вераз. «Ми кемалась малпамы вал таӵе книга поттыны. <…> Татын вераськон мынэ Удмурт Элькунмы сярысь. Пиналъёс дышетӥсьёсынызы ӵош, анай-атайёсынызы ӵош мед тодматскыны быгатозы элькунысьтымы тодмо интыосын, дано адямиосын, сыӵе фактъёсын но иворъёсын, кудъёсыз герӟаськемын Удмуртиен» Георгий Грязев, «Удмуртия» книгапоттоннилэн валтӥсь редакторез Книгаын ивортонъёс алфавитъя интыяськемын, котькуд материал борды яркыт суредъёс ватсамын. Нылъёс но пиос удмуртъёслэн осконзы, Сибыр тракт, Байгурезь но со сярысь мадёнъёс, Иднакар, элькунысь каръёс, промышленной предприятиос, тодмо адямиос но мукетыз сярысь тодыны быгатозы. Оглом вераса, со пиналъёслы пичияк энциклопедия. Фото: Анжелика Тихонова «Татын вань нимысьтыз валэктонъёс, пиналъёс мед валалозы шуыса, вань нимысьтыз сыӵе сноскаос, кудъёсызъя пиналъёс уз йыроме та книгаез, татысь пичиесь гинэ статьяоссэ, иворъёссэ лыдӟыса. <…> Татын куд-ог валанлы, тани, шуом, мар со сюлык, солы валэктон сётэмын ӧвӧл. Со малпамын озьы, пинал ачиз, ас малпамезъя, мылкыд каремезъя, анай-атаеныз ӵош-а, дышетӥсеныз ӵош-а, со сярысь тодон-валан мед люкалоз шуыса. Ваньмыз кушаса сётэмын ӧвӧл. Солэн вань на эшшо сыӵе малпанэз, эскерон уже но пиналъёсты кыскыны мед луоз шуыса» Георгий Грязев, «Удмуртия» книгапоттоннилэн валтӥсь редакторез Книгаез Россиысь Цифраез азинтонъя министерстволэн грантэзлы луыса 1 сюрс экземплярен поттӥзы. Тодэ вайытом, Ижкарын Татьяна Черновалэн кык кылбур бичетъёсыныз тодматон ортчиз. Тегъёс: книгаос книгапоттонни Лулчеберет Удмуртия Ижкар  